               AN COIMISIÚN EORPACH
            An Bhruiséil,27.10.2021
            COM(2021) 651 final
            2021/0335(NLE)

            Togra le haghaidh
            CINNEADH ÓN gCOMHAIRLE
            maidir leis an seasamh atá le glacadh thar ceann an Aontais Eorpaigh sa Chomhchoiste a bunaíodh le hAirteagal 63(1) den Chomhaontú Eatramhach Comhlachais Eora-Mheánmhara maidir le trádáil agus comhar idir an Comhphobal Eorpach, de pháirt, agus Eagraíocht Shaoirse na Palaistíne (PLO) ar mhaithe le hÚdarás na Palaistíne um an mBruach Thiar agus Stráice Gaza, den pháirt eile

               MEABHRÁN MÍNIÚCHÁIN

               1.Ábhar an togra

               Baineann an togra seo leis an gcinneadh lena mbunaítear an seasamh atá le glacadh thar ceann an Aontais sa Chomhchoiste idir an tAontas Eorpach agus Eagraíocht Shaoirse na Palaistíne (‘An Comhchoiste’) i ndáil le cinneadh a bheartaítear a ghlacadh maidir le síneadh a chur leis na leasuithe sealadacha dá bhforáiltear le Pointe A den Mhalartú Litreacha idir an tAontas Eorpach, de pháirt, agus Údarás na Palaistíne um an mBruach Thiar agus Stráice Gaza, den pháirt eile.

               2.Comhthéacs an togra

               2.1.An Comhaontú Eatramhach Comhlachais Eora-Mheánmhara

               An Comhaontú Eatramhach Comhlachais Eora-Mheánmhara maidir le trádáil agus comhar idir an Comhphobal Eorpach, de pháirt, agus Eagraíocht Shaoirse na Palaistíne (PLO) ar mhaithe le hÚdarás na Palaistíne um an mBruach Thiar agus Stráice Gaza, den pháirt eile (‘an Comhaontú Eatramhach Comhlachais’), is é is aidhm dó trádáil agus infheistíocht agus caidreamh eacnamaíoch comhchuí idir na Páirtithe a chur chun cinn agus, ar an gcaoi sin, forbairt eacnamaíoch inbhuanaithe eatarthu a chothú. Tháinig an Comhaontú seo i bhfeidhm an 1 Iúil 1997.

               2.2.An Comhchoiste idir an tAontas Eorpach agus Eagraíocht Shaoirse na Palaistíne

               Tá sé de chumhacht ag an gComhchoiste idir an tAontas Eorpach agus Eagraíocht Shaoirse na Palaistíne (‘an Comhchoiste’) cinntí a ghlacadh sna cásanna dá bhforáiltear sa Chomhaontú Eatramhach Comhlachais agus sna cásanna eile is gá chun na cuspóirí a leagtar amach sa Chomhaontú Eatramhach Comhlachais a bhaint amach. Gníomhaíonn an Comhchoiste le comhaontú frithpháirteach idir an tAontas agus Údarás na Palaistíne.

               2.3.An Comhaontú trí Mhalartú Litreacha

               An Comhaontú trí Mhalartú Litreacha idir an tAontas Eorpach, de pháirt, agus Údarás na Palaistíne um an mBruach Thiar agus Stráice Gaza, den pháirt eile, lena ndéantar foráil maidir le tuilleadh léirscaoilte ar tháirgí talmhaíochta, ar tháirgí talmhaíochta próiseáilte agus ar tháirgí éisc agus iascaigh agus lena leasaítear an Comhaontú Comhlachais maidir le trádáil agus comhar idir an Comhphobal Eorpach, de pháirt, agus Eagraíocht Shaoirse na Palaistíne (PLO) ar mhaithe le hÚdarás na Palaistíne um an mBruach Thiar agus Stráice Gaza, den pháirt eile, is é is aidhm dó an trádáil i dtáirgí talmhaíochta, i dtáirgí talmhaíochta próiseáilte agus i dtáirgí éisc a léirscaoileadh tuilleadh agus leasaíonn sé an Comhaontú Eatramhach Comhlachais. Tháinig an Comhaontú trí Mhalartú Litreacha i bhfeidhm an 1 Eanáir 2012.

               Is le pointe C, mír 1(a) den Chomhaontú trí Mhalartú Litreacha a údaraítear don Chomhchoiste cinneadh a dhéanamh na leasuithe sealadacha a shíneadh go ceann tréimhse bhreise. De réir an Chomhchoiste an 10 Nollaig 2020, chuir na Páirtithe in iúl go bhfuil sé ar intinn acu síneadh a chur leis na leasuithe sealadacha.

               2.4.An gníomh atá beartaithe ag an gComhchoiste

               Glacfaidh an Comhchoiste cinneadh maidir leis an síneadh 10 mbliana (‘an gníomh atá beartaithe’) a chur leis an gComhaontú trí Mhalartú Litreacha.

               Is gá forbairt eacnamaíoch agus shóisialta a chur chun cinn fós sa Bhruach Thiar agus i Stráice Gaza. Is amhlaidh atá an cás go háirithe i ndiaidh an fhoréigin a tharla le déanaí in Gaza agus ina thimpeall. Trí fhorbairt eacnamaíoch agus shóisialta a chur chun cinn sa Bhruach Thiar agus i Stráice Gaza, d’fhéadfaí cuidiú le feabhas a chur ar an gcobhsaíocht pholaitiúil sa réigiún. Tugadh an Comhaontú trí Mhalartú Litreacha i gcrích ar feadh tréimhse deich mbliana i dtosach. I bhfianaise an chruatain eacnamaíoch atá fós ann sa Bhruach Thiar agus i Stráice Gaza agus chun cobhsaíocht agus iontaofacht pleanála a uasmhéadú, ba é ab éifeachtaí síneadh 10 mbliana eile a chur leis an gComhaontú trí Mhalartú Litreacha chun na cuspóirí sin a bhaint amach. Dá bhrí sin, is é is cuspóir don ghníomh atá beartaithe síneadh a chur leis an léirscaoileadh sealadach le haghaidh trádáil táirgí talmhaíochta, táirgí talmhaíochta próiseáilte agus táirgí éisc agus iascaigh go ceann 10 mbliana breise.

               Beidh an gníomh atá beartaithe ina cheangal ar na páirtithe i gcomhréir le hAirteagal 63(2) den Chomhaontú Eatramhach Comhlachais.

               3.An seasamh atá le glacadh thar ceann an Aontais

               Is é an seasamh atá le glacadh thar ceann an Aontais glacadh an dréachtchinnidh ón gComhchoiste, rud atá i gceangal mar Iarscríbhinn.

               4.Bunús dlí

               4.1.Bunús dlí don nós imeachta

               4.1.1.Prionsabail

               In Airteagal 218(9) den Chonradh ar Fheidhmiú an Aontais Eorpaigh (CFAE) déantar foráil maidir le cinntí lena leagtar síos ‘na seasaimh a ghlacfar thar ceann an Aontais i gcomhlacht arna chur ar bun le comhaontú nuair a iarrtar ar an gcomhlacht sin gníomhartha a ghlacadh a bhfuil éifeachtaí dlíthiúla leo, seachas gníomhartha lena bhforlíonfar nó lena leasófar creat institiúideach an chomhaontaithe.’

               Áirítear leis an gcoincheap ‘gníomhartha a bhfuil éifeachtaí dlíthiúla leo’ gníomhartha a bhfuil éifeachtaí dlíthiúla leo de bhua rialacha an dlí idirnáisiúnta lena rialaítear an comhlacht atá i gceist.

               4.1.2.Feidhm maidir leis an gcás seo

               Is comhlacht é an Comhchoiste a cuireadh ar bun le comhaontú idirnáisiúnta. Bunaíodh é le hAirteagal 63 den Chomhaontú Eatramhach Comhlachais.

               An gníomh a iarrtar ar an gComhchoiste a ghlacadh, beidh sé ceangailteach faoin dlí idirnáisiúnta i gcomhréir le hAirteagal 63(2) den Chomhaontú Eatramhach Comhlachais agus, dá bhrí sin, is gníomh é a bhfuil éifeachtaí dlíthiúla leis.

               Leis an gcinneadh atá beartaithe, ní dhéantar creat institiúideach an Chomhaontaithe a fhorlíonadh ná a leasú.

               Dá bhrí sin, is é Airteagal 218(9) CFAE an bunús dlí don nós imeachta le haghaidh an chinnidh atá beartaithe.

               4.2.Bunús dlí substainteach

               4.2.1.Prionsabail

               An bunús dlí substainteach atá le cinneadh faoi Airteagal 218(9) CFAE, braitheann sé go príomha ar chuspóir agus ar inneachar an ghnímh atá beartaithe agus a bhfuiltear ag glacadh seasamh thar ceann an Aontais ina leith. Má tá dhá aidhm ag an ngníomh atá beartaithe nó má tá dhá chomhpháirt ann agus más féidir ceann de na haidhmeanna nó de na comhpháirteanna sin a shainaithint mar phríomhaidhm nó mar phríomh‑chomhpháirt agus an ceann eile a shainaithint mar aidhm nó comhpháirt theagmhasach, ní mór an cinneadh faoi Airteagal 218(9) CFAE a bhunú ar bhunús dlí substainteach aonair, is é sin an bunús dlí a éilítear de réir na príomhaidhme nó na príomh‑chomhpháirte.

               4.2.2.Feidhm maidir leis an gcás seo

               Baineann príomhchuspóir agus inneachar an ghnímh atá beartaithe le trádáil earraí agus, dá bhrí sin, tá sé cumhdaithe go hiomlán faoi raon feidhme an chomhbheartais tráchtála a leagtar amach in Airteagal 207 CFAE. Is sa chéad fhomhír de mhír 4 den Airteagal sin a leagtar amach an chumhacht chun comhaontuithe idirnáisiúnta a thabhairt i gcrích.

               Dá bhrí sin, is é Airteagal 207(4) CFAE, an chéad fhomhír, an bunús dlí substainteach leis an gcinneadh atá beartaithe.

               4.3.Conclúid

               Is é an chéad fhomhír d’Airteagal 207(4) CFAE, i gcomhar le hAirteagal 218(9) CFAE, ba cheart a bheith ina bhunús dlí leis an gcinneadh atá beartaithe.

               5.Foilsiú an ghnímh atá beartaithe

               Ós rud é go leasófar an Comhaontú trí mhalartú litreacha le gníomh ón gComhchoiste, is iomchuí é a fhoilsiú in Iris Oifigiúil an Aontais Eorpaigh tar éis a ghlactha.

               2021/0335 (NLE)

               Togra le haghaidh

               CINNEADH ÓN gCOMHAIRLE

               maidir leis an seasamh atá le glacadh thar ceann an Aontais Eorpaigh sa Chomhchoiste a bunaíodh le hAirteagal 63(1) den Chomhaontú Eatramhach Comhlachais Eora-Mheánmhara maidir le trádáil agus comhar idir an Comhphobal Eorpach, de pháirt, agus Eagraíocht Shaoirse na Palaistíne (PLO) ar mhaithe le hÚdarás na Palaistíne um an mBruach Thiar agus Stráice Gaza, den pháirt eile

               TÁ COMHAIRLE AN AONTAIS EORPAIGH,

               Ag féachaint don Chonradh ar Fheidhmiú an Aontais Eorpaigh, agus go háirithe Airteagail 207(4), an chéad fhomhír, i gcomhar le hAirteagal 218(9) de,

               Ag féachaint don togra ón gCoimisiún Eorpach,

               De bharr an mhéid seo a leanas:

               (1)Rinne an tAontas an Comhaontú Eatramhach Comhlachais Eora-Mheánmhara maidir le trádáil agus comhar idir an Comhphobal Eorpach, de pháirt, agus Eagraíocht Shaoirse na Palaistíne (PLO) ar mhaithe le hÚdarás na Palaistíne um an mBruach Thiar agus Stráice Gaza, den pháirt eile (‘an Comhaontú Eatramhach Comhlachais’), a thabhairt i gcrích le Cinneadh ón gComhairle an 2 Meitheamh 1997
                  1
                agus tháinig sé i bhfeidhm an 1 Iúil 1997.

               (2)Is le hAirteagal 63 den Chomhaontú Eatramhach Comhlachais a bunaíodh Comhchoiste a bhfuil sé de chumhacht aige cinntí ceangailteacha a ghlacadh sna cásanna dá bhforáiltear sa Chomhaontú Eatramhach Comhlachais.

               (3)An Comhaontú trí Mhalartú Litreacha idir an tAontas Eorpach, de pháirt, agus Údarás na Palaistíne um an mBruach Thiar agus Stráice Gaza,, den pháirt eile, lena ndéantar foráil maidir le tuilleadh léirscaoilte ar tháirgí talmhaíochta, ar tháirgí talmhaíochta próiseáilte agus ar tháirgí éisc agus iascaigh agus lena leasaítear an Comhaontú Eatramhach Comhlachais (an ‘Comhaontú trí Mhalartú Litreacha’), thug an tAontas an Comhaontú sin i gcrích le Cinneadh ón gComhairle an 20 Deireadh Fómhair 2011
                  2
                agus tháinig sé i bhfeidhm an 1 Eanáir 2012. Tiocfaidh deireadh leis na leasuithe sealadacha ar an gComhaontú Eatramhach Comhlachais an 31 Nollaig 2021.

               (4)De bhun Phointe C, mír 1(a) den Chomhaontú trí Mhalartú Litreacha, an Comhchoiste a bunaíodh leis an gComhaontú Eatramhach Comhlachais, féadfaidh sé a ghlacadh síneadh a chur leis na leasuithe sealadacha ar an gComhaontú Eatramhach Comhlachais leis an gComhaontú trí Malartú Litreacha.

               (5)Is gá forbairt eacnamaíoch agus shóisialta a chur chun cinn fós sa Bhruach Thiar agus i Stráice Gaza. Is amhlaidh atá an cás go háirithe i ndiaidh an fhoréigin a tharla le déanaí in Gaza agus ina thimpeall. Trí fhorbairt eacnamaíoch agus shóisialta a chur chun cinn sa Bhruach Thiar agus i Stráice Gaza, d’fhéadfaí cuidiú le feabhas a chur ar an gcobhsaíocht pholaitiúil sa réigiún. Tugadh an Comhaontú trí mhalartú litreacha i gcrích ar feadh tréimhse deich mbliana i dtosach. I bhfianaise an chruatain eacnamaíoch atá fós ann sa Bhruach Thiar agus i Stráice Gaza agus chun cobhsaíocht agus iontaofacht pleanála a uasmhéadú, ba é ab éifeachtaí síneadh 10 mbliana eile leis an gComhaontú trí Mhalartú Litreacha chun na cuspóirí sin a bhaint amach. Dá bhrí sin, is iomchuí síneadh a chur leis na leasuithe sealadacha go ceann 10 mbliana breise.

               (6)Glacfaidh an Comhchoiste cinneadh maidir le síneadh deich mbliana a chur leis na leasuithe sealadacha ar an gComhaontú trí Mhalartú Litreacha.

               (7)Is iomchuí an seasamh atá le glacadh thar ceann an Aontais sa Chomhchoiste a bhunú, ós rud é go mbeidh an cinneadh ceangailteach ar an Aontas,

               TAR ÉIS AN CINNEADH SEO A GHLACADH:

               Airteagal 1

               Beidh an seasamh atá le glacadh thar ceann an Aontais sa Chomhchoiste bunaithe ar an dréachtchinneadh ón gComhchoiste atá i gceangal leis an gCinneadh seo.

               Airteagal 2

               Is chuig an gCoimisiún a dhírítear an Cinneadh seo.

               Arna dhéanamh sa Bhruiséil,

                     Thar ceann na Comhairle

                     An tUachtarán

                     (1)

                        IO L 187, 16.7.1997, lch. 1.

                     (2)

                        IO L 328, 10.12.2011, lch. 5.

    ---documentbreak---

               AN COIMISIÚN EORPACH
            An Bhruiséil,27.10.2021
            COM(2021) 651 final

            IARSCRÍBHINN
            a ghabhann leis an
            Togra le haghaidh Cinneadh ón gComhairle
            maidir leis an seasamh atá le glacadh thar ceann an Aontais Eorpaigh sa Chomhchoiste a bunaíodh le hAirteagal 63(1) den Chomhaontú Eatramhach Comhlachais Eora-Mheánmhara maidir le trádáil agus comhar idir an Comhphobal Eorpach, de pháirt, agus Eagraíocht Shaoirse na Palaistíne (PLO) ar mhaithe le hÚdarás na Palaistíne um an mBruach Thiar agus Stráice Gaza, den pháirt eile

               CINNEADH Uimh. [...] ÓN

               gCOMHCHOISTE IDIR AN tAONTAS EORPACH AGUS EAGRAÍOCHT SHAOIRSE NA PALAISTÍNE

               an […]

               maidir le síneadh a chur leis na leasuithe sealadacha dá bhforáiltear i bPointe A den Mhalartú Litreacha idir an tAontas Eorpach, de pháirt, agus Údarás na Palaistíne um an mBruach Thiar agus Stráice Gaza, den pháirt eile

               TÁ AN COMHCHOISTE IDIR AN tAONTAS EORPACH AGUS EAGRAÍOCHT SHAOIRSE NA PALAISTÍNE,

               Ag féachaint don Chomhaontú Eatramhach Comhlachais Eora-Mheánmhara maidir le trádáil agus comhar idir an Comhphobal Eorpach, de pháirt, agus Eagraíocht Shaoirse na Palaistíne (PLO) ar mhaithe le hÚdarás na Palaistíne um an mBruach Thiar agus Stráice Gaza, den pháirt eile (an ‘Comhaontú Eatramhach Comhlachais’), arna shíniú sa Bhruiséil an 24 Feabhra 1997, agus go háirithe Airteagal 63, mír 2 de, agus

               Ag féachaint don Mhalartú Litreacha idir an tAontas Eorpach, de pháirt, agus Údarás na Palaistíne um an mBruach Thiar agus Stráice Gaza, den pháirt eile, lena ndéantar foráil maidir le tuilleadh léirscaoilte ar tháirgí talmhaíochta, ar tháirgí talmhaíochta próiseáilte agus ar tháirgí éisc agus iascaigh agus lena leasaítear an Comhaontú Comhlachais maidir le trádáil agus comhar idir an Comhphobal Eorpach, de pháirt, agus Eagraíocht Shaoirse na Palaistíne (PLO) ar mhaithe le hÚdarás na Palaistíne um an mBruach Thiar agus Stráice Gaza, den pháirt eile (an ‘Comhaontú trí Mhalartú Litreacha’), arna shíniú sa Bhruiséil an 13 Aibreán 2011, agus go háirithe mír 1.(a) de phointe C de,

               De bharr an mhéid seo a leanas:

               1.Is le mír 1 d’Airteagal 63 den Chomhaontú Eatramhach Comhlachais a thugtar de chumhacht don Chomhchoiste idir an tAontas Eorpaigh (‘an Comhchoiste’) cinntí a ghlacadh sna cásanna dá bhforáiltear sa Chomhaontú agus sna cásanna eile is gá chun na cuspóirí a leagtar amach sa Chomhaontú a bhaint amach.

               2.Foráiltear le mír 1(a) de phointe C den Chomhaontú trí Mhalartú Litreacha go bhféadfaidh an Comhchoiste cinneadh a dhéanamh maidir le síneadh a chur leis na leasuithe sealadacha dá bhforáiltear faoi Phointe A den Chomhaontú trí Mhalartú Litreacha.

               3.An teorainn ama i gcomhair an chinnidh sin a ghlacfaidh an Comhchoiste, socraíodh í sin chun ligean d’oibreoirí dul in oiriúint don staid nua agus ní dhéanann sin difear do chumhachtaí an Chomhchoiste ann féin. Thug an dá Pháirtí le fios cheana féin in 2020 go bhfuil sé ar intinn acu leanúint leis na leasuithe sealadacha go ceann tréimhse eile deich mbliana.

               4.Le hAirteagal 10 de Rialacha Nós Imeachta an Chomhchoiste, foráiltear go bhféadfaí cinntí a ghlacadh trí nós imeachta i scríbhinn idir na seisiúin, má chomhaontaíonn an dá Pháirtí amhlaidh.

               TAR ÉIS AN CINNEADH SEO A GHLACADH:

               Airteagal 1

               Na leasuithe sealadacha dá bhforáiltear faoi phointe A den Mhalartú Litreacha idir an tAontas Eorpach, de pháirt, agus Údarás na Palaistíne um an mBruach Thiar agus Stráice Gaza, den pháirt eile, lena ndéantar foráil maidir le tuilleadh léirscaoilte ar tháirgí talmhaíochta, ar tháirgí talmhaíochta próiseáilte agus ar tháirgí éisc agus iascaigh agus lena leasaítear an Comhaontú Comhlachais maidir le trádáil agus comhar idir an Comhphobal Eorpach, de pháirt, agus Eagraíocht Shaoirse na Palaistíne (PLO) ar mhaithe le hÚdarás na Palaistíne um an mBruach Thiar agus Stráice Gaza, den pháirt eile, beidh feidhm acu go ceann tréimhse bhreise deich mbliana.

               Airteagal 2

               1.Beidh éifeachtaí dlíthiúla ag an gCinneadh seo amhail ón lá a ghlacfar é agus beidh feidhm aige amhail ón 1 Eanáir 2022 [an chéad lá tar éis dháta deiridh an bhirt shealadaigh thosaigh].

               2.Déanfar an Cinneadh seo a tharraingt suas i dteangacha oifigiúla na bPáirtithe sa Chomhaontú agus beidh na téacsanna sin uile barántúil ar an mbonn céanna

               Arna dhéanamh in/sa […]

               Thar ceann an Chomhchoiste

               An Cathaoirleach


               AN COIMISIÚN EORPACH
            An Bhruiséil,14.2.2020
            COM(2020) 53 final
            2020/0025(NLE)
            Togra le haghaidh
            CINNEADH ÓN gCOMHAIRLE
            maidir leis an seasamh a ghlacfar thar ceann an Aontais Eorpaigh sa Chomhchoiste um Chomhar Custaim a bhunaítear leis an gComhaontú idir an tAontas Eorpach agus an Nua-Shéalainn maidir le comhar agus cúnamh riaracháin frithpháirteach i gcúrsaí custaim a mhéid a bhaineann le glacadh rialacha nós imeachta inmheánacha an Chomhchoiste um Chomhar Custaim

               MEABHRÁN MÍNIÚCHÁIN

               1.Ábhar an togra

               Baineann an togra seo leis an gcinneadh lena mbunaítear an seasamh a ghlacfar thar ceann an Aontais i gComhchoiste an Aontais Eorpaigh-na Nua-Shéalainne um Chomhar Custaim i ndáil leis an gcinneadh atá beartaithe chun a rialacha nós imeachta a ghlacadh

               2.Comhthéacs an Togra

               2.1.An Comhaontú idir an tAontas Eorpach agus an Nua-Shéalainn maidir le comhar agus cúnamh riaracháin frithpháirteach i gcúrsaí custaim

               Is é is aidhm don Chomhaontú seo idir an tAontas Eorpach agus an Nua-Shéalainn maidir le comhar agus cúnamh riaracháin frithpháirteach i gcúrsaí custaim (‘an Comhaontú’) dul chun tairbhe don trádáil dhlisteanach idir an dá pháirtí trí thimpeallacht níos sláine agus níos fabhraí i leith na trádála a chruthú mar go mbeidh na húdaráis custaim ag malartú níos mó faisnéise chun cur i bhfeidhm cuí na reachtaíochta custaim faoin gComhaontú a áirithiú. Tháinig an Comhaontú i bhfeidhm an 1 Bealtaine 2018.

               2.2.An Comhchoiste um Chomhar Custaim

               Is é freagracht an Chomhchoiste um Chomhar Custaim (‘CCCC’), a bhunaítear faoi Airteagal 20.1 den Chomhaontú, féachaint le feidhmiú agus cur chun feidhme cuí an chomhaontaithe a áirithiú. Chun na críche sin, féadfaidh CCCC bearta a dhéanamh agus cinntí a ghlacadh maidir le hábhair a shainmhínítear in Airteagal 20 den Chomhaontú. Le hAirteagal 20.2(e) den Chomhaontú tugtar de chumhacht do CCCC a rialacha nós imeachta a ghlacadh.

               2.3.Gníomh beartaithe an Chomhchoiste um Chomhar Custaim

               Faoi réir phróiseas cinnteoireachta an Aontais, ní mór do CCCC cinneadh a ghlacadh maidir lena rialacha nós imeachta (‘an gníomh atá beartaithe’) ag an dara cruinniú atá beartaithe don chéad seachtain de mhí an Mhárta 2020.

               Is é is cuspóir don ghníomh atá beartaithe socruithe oibre CCCC a leagan amach ó thaobh a oibrithe de, le haghaidh chur chun feidhme an Comhaontaithe i gcomhréir le hAirteagal 20 den Chomhaontú. Tá substaint Rialacha Nós Imeachta an Choiste Chomhpháirtigh san Iarscríbhinn a ghabhann leis an gcinneadh seo an-chosúil leis an gcinneadh a ghlac na Coistí Comhpháirteacha arna bhunú faoi chomhaontuithe comhair custaim agus trádála eile. Tá glacadh an doiciméid seo fíor-riachtanach chun feidhmiú agus cur chun feidhme rianúil an chomhaontaithe a áirithiú.

               Chuaigh an Coimisiún i gcomhairle go neamhfhoirmiúil leis an Sainghrúpa Custaim – Roinn um Chúrsaí Custaim Idirnáisiúnta maidir leis an ngníomh beartaithe idir an 17 Nollaig 2019 agus an 8 Eanáir 2020. Chuir an Coimisiún na barúlacha a fuarthas san áireamh.

               3.An seasamh a ghlacfar thar ceann an Aontais

               Leis an togra seo le haghaidh Cinneadh ón gComhairle, déantar an seasamh a ghlacfar thar ceann an Aontais a leagan síos in CCCC arna bhunú leis an gComhaontú maidir le glacadh rialacha nós imeachta CCCC.

               Thoiligh na Páirtithe sa Chomhaontú go nglacfaí an dréacht den doiciméad in Iarscríbhinn a ghabhann leis an gCinneadh.

               4.Bunús dlí

               4.1.Bunús dlí nós imeachta

               4.1.1.Prionsabail

               In Airteagal 218(9) den Chonradh ar Fheidhmiú an Aontais Eorpaigh (CFAE) déantar foráil maidir le cinntí lena leagtar síos ‘an seasamh a ghlacfar thar ceann an Aontais i gcomhlacht arna chur ar bun le comhaontú nuair a iarrtar ar an gcomhlacht sin gníomhartha a ghlacadh a bhfuil éifeachtaí dlíthiúla leo, seachas gníomhartha lena bhforlíonfar nó lena leasófar creat institiúideach an chomhaontaithe.’

               Áirítear ar na ‘gníomhartha a bhfuil éifeachtaí dlíthiúla leo’ gníomhartha a bhfuil éifeachtaí dlíthiúla leo de bhua rialacha an dlí idirnáisiúnta lena rialaítear an comhlacht i gceist. Áirítear freisin ionstraimí nach bhfuil éifeacht cheangailteach leo faoin dlí idirnáisiúnta, ach a d'fhéadfadh ‘tionchar cinntitheach a imirt ar ábhar na reachtaíochta a ghlacfaidh reachtóir an Aontais Eorpaigh’
                  1
               .

               4.1.2.Cur i bhfeidhm maidir leis an gcás seo

               Is comhlacht é CCCC a bhunaítear trí chomhaontú, is é sin an Comhaontú idir an tAontas Eorpach agus an Nua-Shéalainn maidir le comhar agus cúnamh riaracháin frithpháirteach i gcúrsaí custaim.

               An gníomh a iarrtar ar an gComhchoiste a ghlacadh, is gníomh é a bhfuil éifeachtaí dlíthiúla leis. Beidh an gníomh atá beartaithe ina cheangal faoin dlí idirnáisiúnta i gcomhréir le hAirteagal 20.2(e) den Chomhaontú toisc go mbeidh tionchar ag na rialacha nós imeachta ar an mbealach a ndéantar cinntí laistigh de CCCC.

               Leis an ngníomh atá beartaithe, ní fhorlíontar creat institiúideach an Chomhaontaithe ná ní leasaítear é.

               Dá bhrí sin, is é Airteagal 218(9) de CFAE an bunús dlí nós imeachta don chinneadh atáthar a bheartú.

               4.2.Bunús substaintiúil dlí

               4.2.1.Prionsabail

               An bunús substaintiúil dlí maidir le cinneadh faoi Airteagal 218(9) CFAE, braitheann sé go príomha ar chuspóir agus ábhar an ghnímh bheartaithe a bhfuiltear ag glacadh seasamh thar ceann an Aontais ina leith. Má tá dhá aidhm ag an ngníomh atá beartaithe nó má tá dhá chomhpháirt ann agus más féidir ceann de na haidhmeanna nó de na comhpháirteanna sin a shainaithint mar phríomhaidhm nó mar phríomh-chomhpháirt agus an ceann eile mar aidhm nó comhpháirt theagmhasach, ní mór an cinneadh faoi Airteagal 218(9) CFAE a bhunú ar bhunús substaintiúil dlí aonair, is é sin an bunús dlí a éilítear de réir na príomhaidhme nó na príomhchomhpháirte.

               4.2.2.Cur i bhfeidhm maidir leis an gcás seo

               Baineann príomhchuspóir agus ábhar an ghnímh atá beartaithe leis an gcomhbheartas tráchtála.

               Dá bhrí sin, is é Airteagal 207 CFAE bunús substaintiúil dlí an chinnidh atá beartaithe.

               4.3.Conclúid

               Ba cheart Airteagal 207 a bheith ina bhunús dlí don chinneadh atá beartaithe, i gcomhar le hAirteagal 218(9) CFAE.

               2020/0025 (NLE)

               Togra le haghaidh

               CINNEADH ÓN gCOMHAIRLE

               maidir leis an seasamh a ghlacfar thar ceann an Aontais Eorpaigh sa Chomhchoiste um Chomhar Custaim a bhunaítear leis an gComhaontú idir an tAontas Eorpach agus an Nua-Shéalainn maidir le comhar agus cúnamh riaracháin frithpháirteach i gcúrsaí custaim a mhéid a bhaineann le glacadh rialacha nós imeachta inmheánacha an Chomhchoiste um Chomhar Custaim

               TÁ COMHAIRLE AN AONTAIS EORPAIGH,

               Ag féachaint don Chonradh ar Fheidhmiú an Aontais Eorpaigh, agus go háirithe Airteagal 207 de, i gcomhar le hAirteagal 218(9) de,

               Ag féachaint don togra ón gCoimisiún Eorpach,

               De bharr an mhéid seo a leanas:

               (1)An Comhaontú idir an tAontas Eorpach agus an Nua-Shéalainn maidir le comhar agus cúnamh riaracháin frithpháirteach i gcúrsaí custaim (‘an Comhaontú’) thug an tAontas i gcrích é le Cinneadh ón gComhairle
                  2
                agus tháinig sé i bhfeidhm an 1 Bealtaine 2018.

               (2)De bhun Airteagal 20(2)(e) den Chomhaontú, ní mór don Chomhchoiste um Chomhar Custaim a bhunaítear le hAirteagal 20(1) den Chomhaontú na rialacha nós imeachta inmheánacha a ghlacadh.

               (3)Is iomchuí an seasamh a ghlacfar thar ceann an Aontais sa Chomhchoiste um Chomhar Custaim a leagan amach, ós rud é go mbeidh an cinneadh ina cheangal ar an Aontas.

               TAR ÉIS AN CINNEADH SEO A GHLACADH:

               Airteagal 1

               Beidh an seasamh a ghlacfar thar ceann an Aontais sa Chomhchoiste um Chomhar Custaim a bhunaítear leis an gComhaontú idir an tAontas Eorpach agus an Nua-Shéalainn maidir le comhar agus cúnamh riaracháin frithpháirteach i gcúrsaí custaim a mhéid a bhaineann le glacadh rialacha nós imeachta inmheánacha bunaithe ar dhréachtchinneadh Chomhchoiste an Aontais Eorpaigh-na Nua-Shéalainne um Chomhar Custaim atá ceangailte leis an gCinneadh seo.

               Airteagal 2

               Dírítear an Cinneadh seo chuig an gCoimisiún.

               Arna dhéanamh sa Bhruiséil,

                     Thar ceann na Comhairle

                     An tUachtarán

                     (1)

                        Breithiúnas na Cúirte Breithiúnais an 7 Deireadh Fómhair 2014, an Ghearmáin v an Chomhairle, C-399/12, ECLI:EU:C:2014:2258, míreanna 61 go 64.

                     (2)

                        IO L 101, 20.4.2018, Lch. 5.

    ---documentbreak---

               AN COIMISIÚN EORPACH
            An Bhruiséil,14.2.2020
            COM(2020) 53 final
            IARSCRÍBHINN
            a ghabhann leis an
            Togra le haghaidh Cinneadh ón gComhairle
            maidir leis an seasamh a ghlacfar thar ceann an Aontais Eorpaigh sa Chomhchoiste um Chomhar Custaim a bhunaítear leis an gComhaontú idir an tAontas Eorpach agus an Nua-Shéalainn maidir le comhar agus cúnamh riaracháin frithpháirteach i gcúrsaí custaim a mhéid a bhaineann le glacadh rialacha nós imeachta inmheánacha an Chomhchoiste um Chomhar Custaim

               DRÉACHT

               CINNEADH Uimh. […/2019] Ó CHOMHCHOISTE AN AONTAIS EORPAIGH - NA NUA-SHÉALAINNE UM CHOMHAR CUSTAIM

               an …

               lena nglactar a Rialacha Nós Imeachta

               AN COMHCHOISTE UM CHOMHAR CUSTAIM,

               Ag féachaint don Chomhaontú idir an tAontas Eorpach agus an Nua-Shéalainn maidir le Comhar agus Cúnamh Riaracháin Frithpháirteach i gcúrsaí custaim, a tugadh chun críche an 3 Iúil 2017, agus go háirithe Airteagal 20.2(d) de,

               De bharr go bhforáiltear in Airteagal 20.2(e) den Chomhaontú go nglacfaidh an Comhchoiste um Chomhar Custaim a rialacha nós imeachta inmheánacha,

               TAR ÉIS CINNEADH A DHÉANAMH MAR A LEANAS:

               Airteagal 1

               Glactar leis seo Rialacha Nós Imeachta Chomhchoiste an Aontais Eorpaigh - na Nua-Shéalainne um Chomhar Custaim, mar a leagtar amach san Iarscríbhinn a ghabhann leis an gCinneadh seo.

               Airteagal 2

               Beidh feidhm ag an gCinneadh ón dáta a nglacfar é.

               Airteagal 3

               Déanfar téacs an Chinnidh seo a tharraingt suas i ndúblach i mBéarla, agus beidh comhúdarás ag gach ceann de na téacsanna sin. Féadfaidh gach páirtí foráil a dhéanamh maidir le haistriúcháin a chur ar fáil ina dteangacha oifigiúla eile.

               Arna dhéanamh in/sa …, an ….

               Do Chomhchoiste an Aontais Eorpaigh - Nua-Shéalainn um Chomhar Custaim

               Na Comhchathaoirligh

               IARSCRÍBHINN

               RIALACHA NÓS IMEACHTA CHOMHCHOISTE AN AONTAIS EORPAIGH-NA NUA SHÉALAINNE UM CHOMHAR CUSTAIM

               Airteagal 1

               Cathaoirleacht

               Beidh ionadaí ón Aontas Eorpach agus ionadaí ón Nua-Shéalainn ina gcomhchathaoirligh ar Chomhchoiste an Aontais Eorpaigh - na Nua-Shéalainne um Chomhar Custaim (dá ngairtear “an Comhchoiste” anseo feasta) arna bhunú i gcomhréir le hAirteagal 20.1 den Chomhaontú idir an tAontas Eorpach agus an Nua-Shéalainn maidir le Comhar agus Cúnamh Riaracháin Frithpháirteach i gcúrsaí custaim, a tugadh chun críche an 3 Iúil 2017 (dá ngairtear “an Comhaontú” anseo feasta), agus déanfaidh an Comhchoiste a ndualgais a chomhlíonadh faoi Airteagal 20 den Chomhaontú.

               Airteagal 2

               Ionadaíocht

               1.
                     Cuirfidh gach Páirtí Conarthach sa Chomhaontú liosta a chomhaltaí sa Chomhchoiste in iúl don Pháirtí Conarthach eile sa Chomhaontú. Déanfaidh Rúnaíocht an Chomhchiste an liosta a riar agus a choinneáil cothrom le dáta.

               2.
                     Féadfaidh ainmní ionadaíocht a dhéanamh ar chomhchathaoirleach ón gComhchoiste ag cruinniú i gcás nach féidir leis/léi freastal air. Cuirfidh an comhchathaoirleach, nó a ainmní nó a hainmní, an t‑ainmniú in iúl i scríbhinn don chomhchathaoirleach eile agus do Rúnaíocht an Chomhchoiste chomh luath agus is féidir.

               3. Déanfaidh ainmní an chomhchathaoirligh ón gComhchoiste cearta an chomhchathaoirligh a fheidhmiú a mhéid a leagtar amach san ainmniú. Chun críocha na Rialacha Nós Imeachta seo, maidir le tagairtí do chomhaltaí agus do chomhchathaoirligh an Chomhchoiste a bheidh ann ina dhiaidh seo, tuigfear go bhfuil an t‑ainmní san áireamh leo.

               Airteagal 3

               Rúnaíocht an Chomhchoiste

               Gníomhóidh oifigeach ón Aontas Eorpach agus oifigeach ón Nua-Shéalainn go comhpháirteach mar Rúnaíocht an Chomhchoiste.

               Airteagal 4

               Cruinnithe

               1.
                     Tiocfaidh an Comhchoiste le chéile arna iarraidh sin ag ceachtar den dá Pháirtí Chonarthacha. Tionólfar na cruinnithe sa Bhruiséil agus in Wellington ar bhonn idirmhalartach, mura gcomhaontaíonn na comhchathaoirligh a mhalairt.

               2.
                     Féadfar cruinnithe de chuid an Chomhchoiste a reáchtáil trí fhíschomhdháil nó trí theileachomhdháil.

               3.
                     Reáchtálfaidh Rúnaíocht an Chomhchoiste gach cruinniú den Chomhchoiste ar dháta agus in áit a chinnfidh na comhchathaoirligh.

               Airteagal 5

               Tarmligean

               Féadfaidh oifigigh rialtais ó na Páirtithe Conarthacha faoi seach comhaltaí an Chomhchoiste a thionlacan. Roimh gach cruinniú, cuirfidh gach comhchathaoirleach ón gComhchoiste comhdhéanamh beartaithe na dtoscaireachtaí ó gach Páirtí Conarthach in iúl don chomhchathaoirleach eile.

               Airteagal 6

               Doiciméid

               Nuair a bheidh pléití an Chomhchoiste bunaithe ar dhoiciméid tacaíochta i scríbhinn, déanfaidh Rúnaíocht an Chomhchoiste na doiciméid sin a uimhriú agus a scaipeadh mar dhoiciméid de chuid an Chomhchoiste.

               Airteagal 7

               Comhfhreagras

               1.
                     Comhfhreagras a sheolfar chuig comhchathaoirligh an Chomhchoiste, cuirfear ar aghaidh chuig Rúnaíocht an Chomhchoiste é le cur i gcúrsaíocht, i gcás inarb iomchuí, i measc chomhaltaí an Chomhchoiste.

               -

               2.
                     Comhfhreagras ó chomhchathaoirligh an Chomhchoiste, seolfaidh Rúnaíocht an Chomhchoiste chuig na faighteoirí é agus déanfaidh an Rúnaíocht an comhfhreagras a uimhriú agus a scaipeadh, i gcás inarb iomchuí, i measc chomhaltaí an Chomhchoiste.

               Airteagal 8

               An clár oibre do na Cruinnithe

               1.
                     Dréachtóidh Rúnaíocht an Chomhchoiste clár oibre sealadach le haghaidh gach cruinnithe. Cuirfear ar aghaidh é, i dteannta na ndoiciméad ábhartha, chuig comhaltaí an Chomhchoiste, lena n‑áirítear na comhchathaoirligh, tráth nach déanaí ná 15 lá féilire roimh thús an chruinnithe.

               2.
                     Áireofar ar an gclár oibre sealadach na hítimí sin a bhfuair Rúnaíocht an Chomhchoiste iarratas ó Pháirtí Conarthach ina leith chun iad a chur san áireamh ar an gclár oibre, i dteannta na ndoiciméad ábhartha, tráth nach déanaí ná 21 lá roimh thús an chruinnithe.

               3.
                     Déanfaidh comhchathaoirligh an Chomhchoiste leagan den chlár oibre sealadach don Chomhchoiste atá formheasta go comhpháirteach a phoibliú.

               4.
                     Glacfaidh an Comhchoiste an clár oibre ag tús gach cruinnithe. Féadfar na hítimí eile seachas iad siúd atá ar an gclár oibre sealadach a chur leis an gclár oibre, má chomhaontaíonn na comhchathaoirligh amhlaidh.

               5.
                     Féadfaidh comhchathaoirligh an Chomhchoiste a chinneadh de chomhthoil, cuireadh a thabhairt do bhreathnóirí, lena n‑áirítear ionadaithe ó chomhlachtaí eile de chuid na bPáirtithe Conarthacha nó saineolaithe neamhspleácha, a bheith i láthair ag a chruinnithe chun faisnéis ar ábhair sonracha a chur ar fáil.

               6.
                     Féadfaidh comhchathaoirligh an Chomhchoiste a chinneadh, de chomhthoil, na tréimhsí ama a shonraítear i míreanna 1 agus 2 a laghdú nó a mhéadú chun na riachtanais a bhaineann le cás ar leith a chur san áireamh.

               Airteagal 9

               Miontuairiscí

               1.
                     Dréachtóidh Rúnaíocht an Chomhchoiste dréacht-mhiontuairiscí ar gach cruinniú, laistigh de 21 lá ó dheireadh an chruinnithe, mura gcinnfidh na comhchathaoirligh a mhalairt de chomhthoil.

               2.
                     Déanfar achoimre sna miontuairiscí, mar riail ghinearálta, ar gach ítim atá ar an gclár oibre, agus sonrófar an méid seo a leanas iontu, i gcás inarb infheidhme: (a) na doiciméid arna gcur faoi bhráid an Chomhchoiste; (b) aon ráiteas a d'iarr comhalta den Chomhchoiste a chur leis na miontuairiscí; (c) na cinntí a glacadh; agus (d) aon bheart, mholtadh, chomhráiteas agus chonclúidí oibríochúla arna gcomhaontú i dtaobh ítimí sonracha.

               3.
                     Sna miontuairiscí, áireofar an clár oibre críochnaitheach agus liosta ainmneacha, teidil agus cleamhnachtaí na ndaoine aonair ar fad a bhí i láthair ag an gcruinniú i gcáil ar bith.

               4.
                     Formheasfaidh na comhchathaoirligh na miontuairiscí i scríbhinn laistigh de 60 lá ó dháta an chruinnithe nó faoi dháta ar bith eile arna chinneadh ag na comhchathaoirligh de chomhthoil.

               5.
                     Ullmhóidh Rúnaíocht an Chomhchoiste dréacht-achoimre ar na miontuairiscí freisin. A luaithe a fhormheasfaidh comhchathaoirligh an Chomhchoiste téacs na hachoimre, déanfaidh siad an achoimre sin a phoibliú.

               Airteagal 10

               Cinntí

               1.
                     Glacfaidh an Comhchoiste cinntí de bhun Airteagal 20.2 den Chomhaontú de chomhthoil. Féadfar cinntí a ghlacadh, le linn tréimhsí idir cruinnithe an Chomhchoiste san áireamh, le nós imeachta i scríbhinn trí mhalartú nótaí idir Comhchathaoirligh an Choiste.

               2.
                     Ag gach cinneadh de chuid an Chomhchoiste, beidh sraithuimhir, dáta glactha agus teideal a thagraíonn dá ábhar. Déanfar foráil i ngach cinneadh maidir le dáta a theacht i bhfeidhm, agus féadfaidh an dáta sin a bheith faoi réir aon cheanglas agus nós imeachta is gá do gach Páirtí Conarthach a thabhairt chun críche.

               3.
                     Déanfaidh comhchathaoirligh an Chomhchoiste gach cinneadh a leagan síos i ndúblach agus a shíniú chun fíordheimhniú a dhéanamh.

               4.
                     Áiritheoidh na Páirtí Conarthacha go ndéanfar cinntí arna nglacadh ag an gComhchoiste a phoibliú.

               Airteagal 11

               Poiblíocht agus Rúndacht

               1.
                     Caithfear i modh rúin le hobair an Chomhchoiste. Mura gcinneann na Páirtí Conarthacha a mhalairt, ní bheidh cruinnithe an Chomhchoiste oscailte don phobal.

               2.
                     I gcás ina ndéanfaidh Páirtí Conarthach faisnéis a mheastar a bheith faoi rún nó faoi chosaint ar nochtadh faoina chuid dlíthe agus a rialachán a chur faoi bhráid an Chomhchoiste, caithfidh an Páirtí Conarthach eile leis an bhfaisnéis sin amhail agus go bhfuil sí faoi rún i gcomhréir le hAirteagal 17 den Chomhaontú.

               Airteagal 12

               Teanga Oibre

               Mura gcomhaontóidh na Páirtí Conarthacha a mhalairt, is i mBéarla a bheidh an comhfhreagras agus an teagmháil ar fad idir na Páirtí Conarthacha a bhaineann le hobair an Chomhchoiste, chomh maith le hullmhú na gcinntí agus na moltaí agus le pléití ar chinntí agus ar mholtaí.

               Airteagal 13

               Speansas

               1.
                     Íocfaidh gach Páirtí Conarthach as aon speansais a thabhóidh sé de thoradh ar é a bheith rannpháirteach i gcruinnithe an Chomhchoiste.

               2.
                     Íocfaidh an Páirtí Conarthach, a bheidh ina óstach ar an gcruinniú, as an gcaiteachas maidir le heagrú cruinnithe agus atáirgeadh doiciméad.

               Airteagal 14

               Meithleacha agus comhlachtaí eile

               1.
                     De bhun Airteagal 20.3 den Chomhaontú, bunóidh an Comhchoiste na meicníochtaí oibre iomchuí, lena n‑áirítear meithleacha, chun tacaíocht a thabhairt dá chuid oibre chun an Comhaontú a chur chun feidhme.

               2.
                     Déanfaidh an Comhchoiste maoirseacht ar obair na meithleacha agus na gcomhlachtaí eile ar fad arna mbunú faoin gComhaontú.

               3.
                     Cuirfidh na meithleacha agus na comhlachtaí eile arna mbunú faoin gComhaontú tuarascáil faoi bhráid an Chomhchoiste ar thorthaí agus ar chonclúidí gach ceann dá gcruinnithe.

               4.
                     Mura gcinnfear a mhalairt, beidh feidhm mutatis mutandis ag na Rialacha Nós Imeachta reatha sna meithleacha agus sna comhlachtaí eile arna mbunú faoin gComhaontú.


               AN COIMISIÚN EORPACH
            An Bhruiséil,18.8.2020
            COM(2020) 384 final
            2020/0179(COD)
            Togra le haghaidh
            CINNEADH Ó PHARLAIMINT NA hEORPA AGUS ÓN gCOMHAIRLE
            Lena leasaítear Cinneadh Uimh. 445/2014/AE lena mbunaítear gníomhaíocht Aontais do Phríomhchathracha Cultúir na hEorpa do na blianta 2020 go 2033
            (Téacs atá ábhartha maidir le LEE)

               MEABHRÁN MÍNIÚCHÁIN

               1.COMHTHÉACS AN TOGRA

               Is  le Cinneadh Uimh. 445/2014/AE a rialaítear gníomhaíocht “Príomhchathracha Cultúir na hEorpa” (PCE)
                  1
                le haghaidh theidil na mblianta 2020 go 2033. San Iarscríbhinn a ghabhann leis an gCinneadh, tá liosta cróineolaíoch ina léirítear an bhliain nuair a bheidh gach Ballstát (dhá cheann in aghaidh na bliana) nó tír is iarrthóir/iarrthóir ionchasach a ghlacann páirt i gClár Eoraip na Cruthaitheachta, nó i gcláir de chuid an Aontais ina dhiaidh sin lena dtacaítear leis an gcultúr, i dteideal an ghníomhaíocht a óstáil. Cuirtear tús leis na comórtais le haghaidh theideal PCE sé bliana roimh bhliain an teidil nuair a fhoilsíonn an t‑údarás ábhartha an glao ar iarratais.

               Le Cinneadh (AE) 2017/1545
                  2
               , leathnaíodh an ghníomhaíocht chuig cathracha as tíortha i gComhlachas Saorthrádála na hEorpa atá ina bpáirtithe sa Chomhaontú ar an Limistéar Eorpach Eacnamaíoch agus a ghlacann páirt i gClár Eoraip na Cruthaitheachta, nó i gcláir de chuid an Aontais ina dhiaidh sin lena dtacaítear leis an gcultúr. Dá réir sin, cuireadh an féilire a bhí i gceangal le Cinneadh (AE) 2017/1545 in ionad an fhéilire a bhí i gceangal le Cinneadh (AE) 445/2014/AE.

               Déantar cur síos ar chuspóirí ginearálta agus sonracha ghníomhaíocht PCE in Airteagal 2 de Chinneadh Uimh. 445/2014/AE. Seo iad: éagsúlacht cultúr san Eoraip a choimirciú agus a chur chun cinn, an cultúr a spreagadh go dtacóidh sé le forbairt fhadtéarmach na gcathracha, an tairiscint chultúrtha sna cathracha a fheabhsú ó thaobh réimse, éagsúlacht agus gné Eorpaí de, lena n‑áirítear trí chomhar idirnáisiúnta, rochtain ar chultúr agus rannpháirtíocht ann a leathnú, acmhainneacht na hearnála cultúrtha agus a naisc le hearnálacha eile a neartú, próifíl idirnáisiúnta na gcathracha a ardú trí chultúr.

               Baineann na cuspóirí sin le soghluaisteacht, taisteal, eagrúchán imeachtaí agus rannpháirtíocht an phobail, agus tá bac mór ar na cuspóirí sin a bhaint amach de dheasca phaindéim COVID‑19 a bhfuil iarmhairtí tromchúiseacha léi maidir le PCE reatha agus PCE atá beartaithe a ullmhú agus a chur ar siúl.

               Ní bhforáiltear i gCinneadh 445/2014/AE maidir leis an tsolúbthacht is gá chun a leithéid d'imthosca urghnácha a chur san áireamh.

               Chun go n‑áireofar go mbainfear amach cuspóirí ghníomhaíocht PCE faoi na himthosca sin, bheadh gá le Cinneadh Uimh. 445/2014/AE a athrú. Ní cheart go n‑imeofaí na hathruithe sin ó bhunphrionsabail, rialacha agus nósanna imeachta an Chinnidh ach ba cheart iad a bheith srianta don mhéid a bhfuil fíorghá leis chun aghaidh a thabhairt ar an staid seo nach bhfacthas a leithéid ríomh.

               Is léir gurb iad na príomhchathracha cultúir is mó a bhfuil tionchar orthu na cinn atá in ainm a mbliain chultúir a chur ar siúl faoi láthair (an dá PCE 2020) nó na cinn atá in ainm dlús a chur lena n‑obair ullmhúcháin chun bheith réidh in am don bhliain seo chugainn (na trí PCE 2021). Tá tionchar i bhfad níos lú ar an dá PCE 2022 agus ar an aon PCE 2023 amháin ós rud é go bhfuil go leor ama fós acu chun dianmhachnamh a dhéanamh ar an dóigh ar féidir leo a gclár a choigeartú chun na srianta éagsúla a chur san áireamh amach anseo.

               Bhí ar an dá PCE 2020 na himeachtaí uile a chur ar ceal nó ar athló ó mhí an Mhárta 2020 ar aghaidh gan aon soiléireacht acu maidir le cathain a fhillfear ar an ngnáthshaol. I bhfírinne, tá cosc orthu a mbliain mar Phríomhchathracha Cultúir a chur chun feidhme agus leas a bhaint as a ndea-obair ullmhúcháin. Dá gcuirfí síneadh le cláir chultúir PCE 2020 sa tslí go leanfaidh siad ar aghaidh in 2021 - cé nach gcúiteodh sé an dá chathair as an gcaillteanas ollmhór atá orthu - d'fhéadfadh sé léiriú nua athbhrandáilte a thabhairt ar imeachtaí an dá PCE 2020 i dtús na bliana 2021. Rachadh sé chun tairbhe dóibh freisin dá mbeadh brandáil PCE dírithe orthu ar feadh tréimhse níos faide.

               Ina theannta sin, de dheasca phaindéim COVID‑19, tá méid mór éiginnteachta ag baint le beagnach gach réimse a bhaineann le bliain PCE 2021 ó thaobh peirspictíochtaí airgeadais éiginnte i ndáil le comhpháirtithe poiblí agus príobháideacha, rialacháin sábháilteachta anaithnide a bhfuil tionchar acu ar obair rannpháirteach le saoránaigh agus ar na cineál imeachtaí ar féidir iad a údarú, chomh maith le srianta ar thaisteal a chiallaíonn gur lú an méid turasóireachta agus gur lú na féidearthachtaí atá ann chun comhpháirtíochtaí Eorpacha nó idirnáisiúnta a dhéanamh. De thoradh na mbearta coisctheacha, cuireadh moill chriticiúil ar obair ullmhúcháin na dtrí PCE 2021 nuair ba cheart dóibh iarrachtaí níos tréine a dhéanamh dá mbeadh imthosca normálta ann. Bhí na meithleacha cur chun feidhme faoi dhianghlasáil ar feadh roinnt míonna agus tá éiginnteacht ag bhaint le marthanas na bpáirtithe conarthacha ionchasacha. Dá bhrí sin, moltar na trí PCE 2021 a chur ar athló go 2022 nó 2023.

               Tar éis don Ríocht Aontaithe tarraingt siar as an Aontas, níl ach aon chathair amháin beartaithe chun teideal PCE a bheith acu in 2023. Bheadh sé níos cothroime dhá chathair de na dtrí PCE 2021 a chur ar athló go 2023: bheadh trí PCE ann in 2022 agus trí PCE ann in 2023. Lena leithéid de chur chuige cothrom, bhainfí an leas is mó as infheictheacht ghníomhaíocht PCE.

               Chun foráil a dhéanamh maidir leis na himthosca thuasluaite, is é sin an deis a thabhairt don dá PCE 2020 síneadh a chur lena gcláir chultúir sa tslí go leanfaidh siad ar aghaidh in 2021 agus teideal PCE a chur ar athló i gcás thíortha PCE 2021, tá gá le Cinneadh Uimh. 445/2014/AE a leasú.

               2.BUNÚS DLÍ, COIMHDEACHT AGUS COMHRÉIREACHT

               •Bunús dlí

                  Leis an togra seo, leasaítear Cinneadh Uimh. 445/2014/AE lena mbunaítear gníomhaíocht Aontais do Phríomhchathracha Cultúir na hEorpa do na blianta 2020 go 2033 agus tá sé bunaithe, dá bhrí sin, ar an mbunús dlí céanna, Airteagal 167(5) CFAE.

               •Coimhdeacht (maidir le hinniúlacht neamheisiach)

                  Ós rud é gur gníomh dlí de chuid an Aontais Eorpaigh Cinneadh Uimh. 445/2014/AE, is le gníomh dlí atá coibhéiseach leis, agus leis sin amháin, is féidir é a leasú. Ní féidir le Ballstáit gníomhú ina n‑aonar.

               •Comhréireacht

                  Tá na leasuithe atá beartaithe oiriúnach chun aghaidh a thabhairt ar an staid urghnách a cruthaíodh in PCE 2020 agus 2021 trí imthosca níos fearr a chruthú dóibh inar féidir leo a gcláir agus a n‑imeachtaí cultúir a chur ar siúl ar bhealach a áiritheoidh go mbainfear cuspóirí na gníomhaíochta amach.

                  Ní rachaidh na leasuithe atá beartaithe thar a bhfuil riachtanach chun an cuspóir thuasluaite a ghnóthú toisc go bhfuil siad srianta d'athruithe a bhaineann leis na blianta 2020 agus 2021, an tréimhse ina bhfuil coinne leis go mbeidh an tionchar is mó ag an bpaindéim.

               •An rogha ionstraime

                  Is gníomh dlí de chuid an Aontais é Cinneadh Uimh. 445/2014/AE ó Pharlaimint na hEorpa agus ón gComhairle agus is le gníomh dlí den chineál céanna, agus leis sin amháin, is féidir é a leasú.

               3.TORTHAÍ NA gCOMHAIRLIÚCHÁN LE PÁIRTITHE LEASMHARA

                  Ó tharla ráig phaindéim COVID‑19, tá an Coimisiún i ndlúth‑theagmháil agus i ndlúth‑idirphlé le meithleacha cur chun feidhme PCE uile ó 2020 go 2023 i gcruinnithe aonair, déthaobhacha agus iltaobhacha d'fhonn tuiscint níos fearr a fháil ar thionchar na paindéime ar chur chun feidhme agus ullmhúcháin Phríomhchathracha Cultúir na hEorpa idir na cinn reatha agus na cinn a bheidh ann amach anseo. Bhí na meithleacha cur chun feidhme i dteagmháil freisin lena mBord faoi seach chomh maith lena n‑údaráis áitiúla, réigiúnacha agus náisiúnta ionas go bhféachfaidh siad le chéile ar na láithreáin is fearr chun na pleananna a chur ar aghaidh. Chuaigh roinnt údaráis náisiúnta i dteagmháil díreach leis an gCoimisiún (Éire, an Rómáin, an Ghréig, an Liotuáin, Lucsamburg, an Ungáir agus an tSeirbia).

               Go háirithe, eagraíodh ceithre chruinniú ar líne le linn na tréimhse sin: an 2 Aibreán, tharla teileachomhdháil chomhpháirteach le lucht an dá PCE 2020 agus le hionadaithe ó Aireachtaí Cultúir na hÉireann agus na Cróite; an 29 Aibreán, tharla cruinniú comhpháirteach ar líne le lucht an dá PCE 2022; an 30 Aibreán, tharla cruinniú comhpháirteach ar líne le lucht na dtrí PCE 2021; agus an 5 Aibreán, tharla cruinniú comhpháirteach ar líne le lucht na n‑ocht PCE le haghaidh 2020-2023.

                  Ar iarratas ón gCoimisiún, sheol gach cathair de PCE 2020, 2021, 2022 agus 2023 litir chuig an gCoimisiún (an chuid is mó díobh arna gcomhshíniú ag a nAireacht Cultúir nó ag a nAire Cultúir faoi seach) chun a léiriú cibé ar mhian leo clár cultúir a mbliana teidil a shíneadh nó a chur ar athló agus bonn cirt an chinnidh sin a thabhairt le fios.

                  Sna míreanna seo a leanas, tugtar forléargas ar thoradh an phróisis comhairliúcháin sin.

                  Is iad an dá PCE 2020 is mó atá faoi thionchar díreach tromchúiseach. Bhí ar an dá chathair na himeachtaí uile a chur ar ceal nó ar athló ó mhí an Mhárta 2020 ar aghaidh gan aon soiléireacht acu maidir le cathain a fhillfear ar an ngnáthshaol nó cibé acu an fhillfear ar an ngnáthshaol nó nach bhfillfear. I bhfírinne, tá cosc orthu a mbliain mar Phríomhchathracha Cultúir a chur chun feidhme agus leas a bhaint as an infheistíocht ollmhór atá déanta acu. Bhí ar an dá mheitheal PCE baill foirne a leagan as agus tá siad anois i staid neamhghníomhaíochta nach mór.

                  Sna trí PCE 2021, tá méid mór éiginnteachta ann i mbeagnach gach réimse a bhaineann lena n‑ullmhúchán de dheasca na paindéime: peirspictíochtaí airgeadais éiginnte i ndáil le comhpháirtithe poiblí agus príobháideacha, rialacháin sábháilteachta anaithnide a bhfuil tionchar acu ar obair rannpháirteach le saoránaigh agus ar na cineál imeachtaí ar féidir iad a údarú, chomh maith le srianta ar thaisteal a chiallaíonn gur lú an méid turasóireachta agus gur lú na féidearthachtaí atá ann chun comhpháirtíochtaí Eorpacha nó idirnáisiúnta a dhéanamh. De thoradh na mbeart coisctheach, cuireadh moill chriticiúil ar obair ullmhúcháin na dtrí PCE 2021 nuair ba cheart dóibh iarrachtaí níos tréine a dhéanamh dá mbeadh imthosca normálta ann, toisc na meithleacha cur chun feidhme a bheith faoi dhianghlasáil agus marthanas eacnamaíoch na bpáirtithe conarthacha ionchasacha a bheith éiginnte san am céanna.

                  Tá tionchar i bhfad níos lú ar an dá PCE 2022 agus ar an aon PCE 2023 amháin ós rud é go bhfuil go leor ama fós acu chun dianmhachnamh a dhéanamh ar an dóigh ar féidir leo a gcláir a choigeartú chun na srianta éagsúla a chur san áireamh amach anseo.

                  Mar chonclúid, ní hionann an tionchar atá ar na príomhchathracha cultúir do na blianta 2020 go 2023.

                  Is léir gurb iad na príomhchathracha cultúir is mó a bhfuil tionchar orthu na cinn atá in ainm a mbliain chultúir a chur ar siúl faoi láthair (an dá PCE 2020) nó na cinn atá in ainm dlús a chur lena n‑obair ullmhúcháin chun bheith réidh in am don bhliain seo chugainn (na trí PCE 2021).

                  Is fiú a thabhairt faoi deara go bhféadfadh tionchar ag leibhéil éagsúla a bheith ar na príomhchathracha cultúir in aon bhliain amháin toisc nárbh ionann na bearta gaibhniúcháin ar fud na hEorpa agus toisc nach ionann athléimneacht earnáil chultúir agus acmhainneacht airgeadais a n‑údarás áitiúil, réigiúnach agus náisiúnta agus/nó toisc nach raibh an leibhéal céanna forbartha bainte amach acu ó thaobh na n‑ullmhúchán de nuair a bhuail an phaindéim iad, rud a d'fhág cuid acu i sáinn i dtráth a bhí orthu gníomhú go tapa.

               4.IMPLEACHTAÍ BUISÉADACHA

               Níl aon impleacht bhuiséadach dhíreach ag an togra ón gCoimisiún. Faoi na coinníollacha a shonraítear in Airteagal 14 den Chinneadh, íoctar an gradam airgid, Gradam Melina Mercouri, do gach cathair ainmnithe faoi dheireadh Mhárta na mbliana teidil agus is le hacmhainní chlár Eoraip na Cruthaitheachta atá ann laistigh de chreat airgeadais 2014-2020 a chumhdaítear na costais a bhaineann le hobair na mball sin den phainéal saineolaithe arna n‑ainmniú ag institiúidí agus comhlachtaí de chuid an Aontais, nó cumhdófar na costais sin faoi chláir an Aontais lena dtacófar leis an gcultúr sna blianta i ndiaidh 2020. Ina theannta sin, ní chuirfear le líon Phríomhchathracha Cultúir na hEorpa sa tréimhse ó 2020 go 2033 mar thoradh ar an togra seo.

               5.EILIMINTÍ EILE

                  Is é atá an Coimisiún á mholadh sa togra uaidh:

               –níos mó ná dhá Bhallstát a cheadú le haghaidh na bliana 2023 san fhéilire a leagtar amach san Iarscríbhinn;

               –an deis a thabhairt do PCE a d'ainmnigh an Chróit agus Éire le haghaidh 2020 a gcláir a chur chun feidhme suas go dtí an 30 Aibreán 2021 gan bliain an ainmniúcháin a athrú;

               –an bhliain ina bhfuil an Rómáin agus an Ghréig i dteideal teideal PCE a óstáil a chur ar athló ó 2021 go 2023;

               –an bhliain ina bhfuil tír is iarrthóir nó is iarrthóir ionchasach i dteideal teideal PCE a óstáil a chur ar athló ó 2021 go 2022;

               –deimhniú a dhéanamh ar bhailíocht na bpróiseas dá dtagraítear in Airteagail 7 go 11 agus in Airteagal 13 de Chinneadh Uimh. 445/2014/AE arna dtabhairt i gcrích cheana do bhliain an teidil 2021 (gan ach bliain an teidil a bheith athraithe mar a léirítear thuas);

               –dátaí seolta na meastóireachtaí deiridh a nuashonrú de réir mar is gá le haghaidh an dá PCE 2020.

               2020/0179 (COD)

               Togra le haghaidh

               CINNEADH Ó PHARLAIMINT NA hEORPA AGUS ÓN gCOMHAIRLE

               Lena leasaítear Cinneadh Uimh. 445/2014/AE lena mbunaítear gníomhaíocht Aontais do Phríomhchathracha Cultúir na hEorpa do na blianta 2020 go 2033

               (Téacs atá ábhartha maidir le LEE)

               TÁ PARLAIMINT NA hEORPA AGUS COMHAIRLE AN AONTAIS EORPAIGH,

               Ag féachaint don Chonradh ar Fheidhmiú an Aontais Eorpaigh, agus go háirithe Airteagal 167(5) de,

               Ag féachaint don togra ón gCoimisiún Eorpach,

               Tar éis dóibh an dréachtghníomh reachtach a chur chuig na parlaimintí náisiúnta,

               Ag féachaint don tuairim ó Choiste na Réigiún
                  3
               ,

               Ag gníomhú dóibh i gcomhréir leis an ngnáthnós imeachta reachtach,

               De bharr an mhéid seo a leanas:

               (1)Is iad is cuspóirí do ghníomhaíocht Phríomhchathracha Cultúir na hEorpa, de réir Airteagal 2 de Chinneadh Uimh. 445/2014/AE, éagsúlacht cultúr san Eoraip a choimirciú agus a chur chun cinn, an cultúr a spreagadh go dtacóidh sé le forbairt fhadtéarmach na gcathracha, an tairiscint chultúrtha sna cathracha a fheabhsú ó thaobh réimse, éagsúlachta agus gné Eorpaí de, lena n‑áirítear trí chomhar idirnáisiúnta, rochtain ar chultúr agus rannpháirtíocht ann a leathnú, acmhainneacht na hearnála cultúrtha agus a naisc le hearnálacha eile a neartú, próifíl idirnáisiúnta na gcathracha a ardú trí chultúr.

               (2)Chun na cuspóirí sin a bhaint amach, glactar leis go mbeidh soghluaisteacht, taisteal, eagrúchán imeachtaí agus rannpháirtíocht an phobail ann, rudaí atá an‑deacair a dhéanamh nó beagnach dodhéanta fiú in aimsir phaindéim COVID‑19.

               (3)Mar thoradh díreach ar na bearta dianghlasála a cuireadh i bhfeidhm ar fud na hEorpa, dúnadh ionaid chultúrtha agus cuireadh imeachtaí cultúrtha ar ceal nó ar athló ar feadh tréimhse neamhchinntithe. Tá moill ollmhór ar thionscadail chomhair chultúrtha Eorpacha nó idirnáisiúnta ós rud é go bhfuil srianadh mór ar thrasnú fisiciúil na dteorannacha. Ar deireadh, mar gheall ar ioncaim a bheith ag ísliú go tapa agus riachtanais sláinte poiblí ag teacht chun cinn, tá tuilleadh brú ó thaobh buiséid de ar rialtais áitiúla, réigiúnacha agus náisiúnta. Tá sé níos deacra urraíocht phríobháideach a fháil don chultúr faoi láthair toisc nach bhfuil aon imeacht poiblí ann chun urraíocht a thabhairt dó nó toisc go bhfuil gnólachtaí ag tabhairt tús áite d'imeachtaí a bhaineann leis an tsláinte phoiblí nuair atá siad ag cur urraíochta ar fáil.

               (4)Tá tionchar ar leibhéil éagsúla ar Phríomhchathracha Cultúir na hEorpa idir na cinn reatha agus na cinn a bheidh ann amach anseo, ag brath ar an mbliain dá bhfuil an teideal acu. De réir cosúlachta, is ar chur chun feidhme an dá Phríomhchathair Chultúir le haghaidh 2020 agus ar ullmhúchán na dtrí Phríomhchathair Chultúir le haghaidh 2021 atá an tionchar is láidre.

               (5)Bhí ar an dá Phríomhchathair Chultúir le haghaidh 2020 na himeachtaí uile a chur ar ceal nó ar athló ó mhí an Mhárta 2020 ar aghaidh gan aon soiléireacht acu maidir le cathain a fhillfear ar an ngnáthshaol nó cibé acu an fhillfear ar an ngnáthshaol nó nach bhfillfear. I bhfírinne, tá cosc orthu a mbliain mar Phríomhchathracha Cultúir na hEorpa a chur chun feidhme agus leas a bhaint as an infheistíocht ollmhór atá déanta acu.

               (6)De dheasca na paindéime, tá méid mór éiginnteachta ann sna trí PCE 2021 i mbeagnach gach réimse a bhaineann lena n‑ullmhúchán: peirspictíochtaí airgeadais éiginnte i ndáil le comhpháirtithe poiblí agus príobháideacha, rialacháin sábháilteachta anaithnide a bhfuil tionchar acu ar obair rannpháirteach le saoránaigh agus ar na cineál imeachtaí ar féidir iad a údarú, chomh maith le srianta ar thaisteal a chiallaíonn gur lú an méid turasóireachta agus gur lú na féidearthachtaí atá ann chun comhpháirtíochtaí Eorpacha a dhéanamh. De thoradh na mbeart coisctheach, cuireadh moill chriticiúil ar obair ullmhúcháin na dtrí PCE 2021 nuair ba cheart dóibh iarrachtaí níos tréine a dhéanamh dá mbeadh imthosca normálta ann, toisc na meithleacha cur chun feidhme a bheith faoi dhianghlasáil agus marthanas eacnamaíoch na bpáirtithe conarthacha ionchasacha a bheith éiginnte san am céanna.

               (7)Ní fhoráiltear i gCinneadh Uimh. 445/2014/AE maidir leis an tsolúbthacht is gá chun na himthosca urghnácha seo a chur san áireamh, go sonrach, níl aon fhoráil ann maidir leis an mbliain ina bhfuil teideal Phríomhchathair Chultúir na hEorpa ag cathair áirithe a shíneadh nó a chur ar athló.

               (8)Dá bhrí sin, ba cheart Cinneadh Uimh. 445/2014/AE a leasú ar bhealach atá in oiriúint go daingean don riachtanas maidir le haghaidh a thabhairt ar an staid eisceachtúil seo chun go mbeidh na cathracha a bhfuil teideal Phríomhchathair Chultúir na hEorpa acu agus is mó atá faoi thionchar na paindéime in ann a gcláir a chur chun feidhme ar bhealach lena mbainfear amach cuspóirí na gníomhaíochta.

               (9)Tar éis próiseas comhairliúcháin a raibh na cathracha agus na Ballstáit lena mbaineann páirteach ann, cinntear gur iomchuí an deis a chur ar fáil do chathracha PCE a d'ainmnigh an Chróit agus Éire le haghaidh 2020 leanúint de bheith ag cur a gcláir chun feidhme suas go dtí an 30 Aibreán 2021 gan bliain an ainmniúcháin a athrú. Dá bhrí sin, ba cheart Airteagail 3, 4 agus 16 de Chinneadh 445/2014/AE a leasú dá réir mar is gá.

               (10)Tar éis próiseas comhairliúcháin a raibh na cathracha agus na Ballstáit lena mbaineann páirteach ann, cinntear gur cheart an bhliain ina bhfuil an Rómáin agus an Ghréig i dteideal teideal Phríomhchathair Chultúir na hEorpa a óstáil a chur ar athló ó 2021 go 2023 agus gur cheart an bhliain ina bhfuil tír is iarrthóir nó is iarrthóir ionchasach i dteideal teideal PCE a óstáil a chur ar athló ó 2021 go 2022. Dá bhrí sin, ba cheart Airteagal 3 de Chinneadh 445/2014/AE agus an féilire a leagtar amach san Iarscríbhinn a ghabhann leis an gCinneadh sin a leasú de réir mar is gá. Ní cheart go mbeadh tionchar ag an gCinneadh seo ar bhailíocht na nósanna imeachta dá dtagraítear in Airteagail 7 go 11 agus 13 arna dtabhairt i gcrích cheana maidir le bliain an teidil 2021,

               TAR ÉIS AN CINNEADH SEO A GHLACADH:

               Airteagal 1

               Leasaítear Cinneadh Uimh. 445/2014/AE mar a leanas:

               (1)Leasaítear Airteagal 3 mar a leanas:

               (a)cuirtear an méid seo a leanas in ionad an dara fomhír de mhír 2:

               ‘Bronnfar an teideal gach bliain ar aon chathair amháin, ar a mhéad, as gach ceann den dá Bhallstát atá luaite san fhéilire a leagtar amach san Iarscríbhinn ("an féilire") agus, sna blianta ábhartha, ar aon chathair amháin as tír i gComhlachas Saorthrádála na hEorpa atá ina pháirtí sa Chomhaontú ar an Limistéar Eorpach Eacnamaíoch (“tír CSTE/LEE”), ar aon chathair amháin as tír is iarrthóir nó is iarrthóir ionchasach, nó ar aon chathair amháin as tír a bheidh tar éis aontú don Aontas sna dálaí a leagtar amach i mír 5. In 2023, bronnfar an teideal ar aon chathair amháin, ar a mhéad, i ngach ceann de na trí Bhallstát atá luaite san fhéilire a leagtar amach san Iarscríbhinn.’;

               (b)cuirtear an méid seo a leanas in ionad mhír 3:

               ‘Beidh cathracha sna Ballstáit i dteideal an teideal a bheith acu ar feadh bliana i gcomhréir le hord na mBallstát atá luaite san fhéilire. Beidh deis ag na cathracha a bhfuil an teideal acu in 2020 leanúint de bheith ag cur a gcláir cultúir chun feidhme suas go dtí an 30 Aibreán 2021, gan bliain an ainmniúcháin a bheith athraithe.’

               (2)Cuirtear an méid seo a leanas in ionad an dara fomhír d'Airteagal 4(2):

               ‘Cuimseoidh an clár cultúir bliain an teidil agus cruthófar é go sonrach le haghaidh an teidil, i gcomhréir leis na critéir a leagtar síos in Airteagal 5. Beidh deis ag na cathracha a bhfuil an teideal acu in 2020 leanúint de bheith ag cur a gcláir cultúir chun feidhme suas go dtí an 30 Aibreán 2021.’

               (3)Cuirtear an cúigiú fomhír seo a leanas le hAirteagal 16(1):

               ‘Déanfaidh na cathracha a bhfuil an teideal acu in 2020 a gcuid tuarascálacha meastóireachta a tharraingt suas agus a tharchur chuig an gCoimisiúin faoin 30 Aibreán 2022.’

               (4)Cuirtear an téacs a leagtar amach san Iarscríbhinn a ghabhann leis an gCinneadh seo in ionad na hIarscríbhinne.

               Airteagal 2

               Na nósanna imeachta dá dtagraítear in Airteagail 7 go 11 agus in Airteagal 13(2)(a) de Chinneadh 445/2014/AE arna dtabhairt i gcrích cheana do bhliain an teidil 2021, leanfaidh siad de bheith bailí. Athrófar bliain an teidil i gcomhréir leis an Iarscríbhinn a ghabhann leis an gCinneadh seo.

               Airteagal 3

               Tiocfaidh an Cinneadh seo i bhfeidhm an fichiú lá tar éis lá a fhoilsithe in Iris Oifigiúil an Aontais Eorpaigh.

               Arna dhéanamh sa Bhruiséil,

                  Thar ceann Pharlaimint na hEorpa
                        Thar ceann na Comhairle

                  An tUachtarán
                        An tUachtarán

                     (1)

                        Cinneadh 445/2014/AE ó Pharlaimint na hEorpa agus ón gComhairle an 16 Aibreán 2014 lena mbunaítear gníomhaíocht Aontais do Phríomhchathracha Cultúir na hEorpa do na blianta 2020 go 2033 agus lena n‑aisghairtear Cinneadh Uimh. 1622/2006/CE (IO L 132, 3.5.2014, lch. 1).

                     (2)

                        Cinneadh (AE) 2017/1545 ó Pharlaimint na hEorpa agus ón gComhairle an 13 Meán Fómhair 2017 lena leasaítear Cinneadh Uimh. 445/2014/AE lena mbunaítear gníomhaíocht Aontais do Phríomhchathracha na hEorpa do na blianta 2020 go 2033 (IO L 237, 15.9.2017, lch. 1).

                     (3)

                        IO C , , lch. .

    ---documentbreak---

               AN COIMISIÚN EORPACH
            An Bhruiséil,18.8.2020
            COM(2020) 384 final
            IARSCRÍBHINN
            a ghabhann leis an
            Togra le haghaidh CINNEADH Ó PHARLAIMINT NA hEORPA AGUS ÓN gCOMHAIRLE
            Lena leasaítear Cinneadh Uimh. 445/2014/AE lena mbunaítear gníomhaíocht Aontais do Phríomhchathracha Cultúir na hEorpa do na blianta 2020 go 2033

               IARSCRÍBHINN

               FÉILIRE

                        2020

                        An Chróit

                        Éire

                        2021

                        2022

                        An Liotuáin

                        Lucsamburg

                        Tír is iarrthóir nó is iarrthóir ionchasach

                        2023

                        An Ungáir

                        An Rómáin

                        An Ghréig

                        2024

                        An Eastóin

                        An Ostair

                        Tír CSTE/LEE, tír is iarrthóir nó is iarrthóir ionchasach

                        2025

                        An tSlóivéin

                        An Ghearmáin

                        2026

                        An tSlóvaic

                        An Fhionlainn

                        2027

                        An Laitvia

                        An Phortaingéil

                        2028

                        Poblacht na Seice

                        An Fhrainc

                        Tír CSTE/LEE, tír is iarrthóir nó is iarrthóir ionchasach

                        2029

                        An Pholainn

                        An tSualainn

                        2030

                        An Chipir

                        An Bheilg

                        Tír CSTE/LEE, tír is iarrthóir nó is iarrthóir ionchasach

                        2031

                        Málta

                        An Spáinn

                        2032

                        An Bhulgáir

                        An Danmhairg

                        2033

                        An Ísiltír

                        An Iodáil

                        Tír CSTE/LEE, tír is iarrthóir nó is iarrthóir ionchasach